DOHODA
V OBLASTI ŠKOLSTVA, JAZYKOVÉHO VZDELÁVANIA, UNIVERZITNEJ A VEDECKEJ SPOLUPRÁCE
 MEDZI  MINISTERSTVOM  ŠKOLSTVA  SLOVENSKEJ REPUBLIKY 
A 
MINISTERSTVOM ZAHRANIČNÝCH VECÍ  A EURÓPSKYCH ZÁLEŽITOSTÍ FRANCÚZSKEJ REPUBLIKY         
NA ROKY 2010 - 2014

	

	Ministerstvo školstva Slovenskej republiky a Ministerstvo zahraničných vecí a európskych záležitostí Francúzskej republiky, ďalej len «  strany »,
	berúc na zreteľ význam vyučovania jazykov pre francúzsko-slovenské výmeny a pre hospodársku, administratívnu, vedeckú, technickú, vzdelávaciu a kultúrnu spoluprácu,
	želajúc si zdôrazniť nutnosť vytvorenia  základne po francúzsky hovoriacich partnerov v týchto oblastiach spolupráce ako aj potrebu podpory výmen v oblasti školstva,
     	 vyjadrujúc spokojnosť s úrovňou a výsledkami jazykovej, školskej, vedeckej a univerzitnej spolupráce v uplynulých rokoch,  
	uvedomujúc si zároveň potrebu vynaložiť ešte ďalšie úsilie v oblasti vzdelávania, 
	
	sa dohodli takto:

ČLÁNOK  1 

	Strany budú spolupracovať s cieľom prehĺbiť a rozšíriť svoju bilaterálnu a multilaterálnu spoluprácu pri rešpektovaní jazykovej a kultúrnej diverzity, ako garanta európskych identít, podporovaním kultúrnej diverzity a to hlavne tým, že francúzska strana bude podporovať a uľahčovať rozvoj slovenského jazyka a kultúry vo Francúzskej republike a slovenská strana bude podporovať rozvoj francúzskeho jazyka a kultúry v Slovenskej republike.

ČLÁNOK  2 

	Realizáciou francúzsko-slovenskej jazykovej, technickej, administratívnej, univerzitnej, vedeckej, školskej a  audiovizuálnej spolupráce je poverené Oddelenie pre spoluprácu a kultúrnu činnosť  pri Francúzskom veľvyslanectve  na Slovensku   za pomoci svojich pobočiek v  Slovenskej republike.
      
	Francúzske centrum pri Slovenskej technickej univerzite v Bratislave vzniklo na základe zmluvy podpísanej medzi touto univerzitou a Francúzskym inštitútom a po administratívnej a právnej stránke podlieha rektorovi tejto univerzity. Za pedagogické otázky a vyučovanie zodpovedajú obaja koordinátori, ktorých na tento účel ustanovili spoločne Slovenská technická univerzita a Francúzsky inštitút v Bratislave. 

	Slovenská strana zabezpečí prijatie francúzskych lektorov alebo učiteľov francúzskeho jazyka a iných predmetov v školských inštitúciách. Rozdelenie a celkový počet týchto miest sa môže každý rok upraviť podľa možností a na základe záujmu oboch strán. Títo lektori a učitelia budú zamestnaní na mieste, vytvorenom na základe tejto dohody.  
 
ČLÁNOK  3 

	Slovenská strana bude podporovať rôznorodosť výučby cudzích jazykov, ktorá je poskytovaná žiakom a bude skúmať možnosti rozvoja vyučovania francúzskeho jazyka v základných školách, najmä s rozšíreným vyučovaním jazyka od tretieho ročníka alebo už od začiatku povinnej školskej dochádzky. Naďalej bude vytvárať potrebné podmienky na uľahčenie kontinuity tohto vyučovania na stredných školách. 

	Francúzska strana bude podporovať rozšírené vyučovanie francúzskeho jazyka zavedené v niektorých  osemročných gymnáziách Slovenskej republiky formou poskytovania pedagogickej dokumentácie a didaktických materiálov, ako aj poskytovaním pomoci pri školeniach učiteľov francúzskeho jazyka a iných predmetov. Obe strany sa budú snažiť, aby sa vytvoril rovnaký model výučby pre všetky osemročné gymnáziá s rozšíreným vyučovaním francúzskeho jazyka a budú sa vzájomne  informať o svojich návrhoch.
	
	Slovenská strana bude podporovať vydávanie francúzskych osvedčení zodpovedajúcich spoločnému európskemu referenčnému rámcu, predovšetkým DELF-u v školskom prostredí (na stupňoch B1 a B2), zavedením možnosti oslobodenia úspešných absolventov skúšok školského DELF-u od jednej časti maturitnej skúšky, čo nesporne prispeje k zvýšeniu záujmu u rodičov a žiakov.

ČLÁNOK 4

	Francúzska škola, zložená z materskej školy a základnej školy na 1.stupni, rozšírená aj o triedy na 2.stupni (collège), je v pôsobnosti slovenskej štátnej základnej školy. Táto škola bola založená a otvorená pre deti francúzskej, slovenskej a inej národnosti s podmienkou, že tieto - tak na 1. ako aj na 2. stupni - hovoria po francúzsky  .

	Asociácia rodičov žiakov, ktorej stanovy schválili príslušné úrady Slovenskej republiky, zamestnáva a odmeňuje francúzskych, slovenských a zahraničných učiteľov, ktorých prijala do zamestnania, zo svojich vlastných zdrojov.  
      
	Priestory potrebné na rozvoj školy sú pridelené asociácii rodičov žiakov bezplatne.  Obe strany sa vynasnažia uľahčiť jej rozvoj.
 Vyučovací proces prebieha podľa oficiálnych francúzskych učebných osnov a plánov a je doplnený o voliteľné predmety v cudzích jazykoch a hlavne v slovenskom jazyku. Škole je udelená akreditácia pre materskú školu a 1.stupeň ZŠ tak francúzskymi ako aj slovenskými príslušnými pedagogickými úradmi, ktorá žiakom umožní v prípade potreby návrat do ich pôvodných školských štruktúr.

Obe strany sa tiež dohodli na tom, že slovenským žiakom zapísaným vo Francúzskej škole umožnia výučbu v slovenskom jazyku a možnosť zúčastňovať sa rôznych krúžkov.  

ČLÁNOK  5

	Obe strany sa dohodli na podpore štúdia svojich jazykov a na podpore každej s ním súvisiacej  iniciatívy.
      Francúzska strana bude naďalej podporovať súťaž Olympiády francúzskeho jazyka organizovanú slovenskou stranou.  Obe strany sa budú v rámci možností podporovať pri rozvíjaní týchto aktivít, a to využívaním zdrojov pochádzajúcich z príslušných vzdelávacích programov.  

ČLÁNOK  6

     	Obe strany sa dohodli na pokračovaní výmen medzi obidvomi ministerstvami v oblasti krátkodobých programov odbornej prípravy  žiakov.  Budú podporovať rozvíjanie partnerstiev medzi vzdelávacími zariadeniami rovnakého typu a to najmä využívaním možností, ktoré poskytujú príslušné vzdelávacie programy.

ČLÁNOK  7
	
	Slovenskí žiaci, rozdelení do troch študijných ročníkov, sú prijímaní na štúdium v Lýceu Camille Jullian v Bordeaux. Propagáciu slovenskej sekcie v Lýceu Camille Jullian a usporiadanie výberového konania organizuje slovenská strana.     
	
	Výber týchto žiakov sa uskutočňuje na základe konkurzu a je riadený zmiešanou skúšobnou komisiou. Počet žiakov sa stanovuje každoročne podľa podmienok stanovených Lýceom Camille Jullian a podľa kvality uchádzačov.
      
Štúdium je rozdelené do troch posledných ročníkov a končí sa francúzskou maturitou.
Štipendium sa poskytuje vždy na jeden rok a môže byť zrušené z dôvodu nedostatočných študijných výsledkov a na pokyn lýcea, ako i z dôvodu nerešpektovania stanovených podmienok štúdia a pobytu.
      
	Po disciplinárnej stránke žiaci podliehajú predpisom platným pre Lýceum Camille Jullian v Bordeaux.  
      
	Francúzska strana zabezpečuje výučbu slovenských žiakov. Ubytovanie všetkých žiakov bude zabezpečené v internáte lýcea Camille Jullian. Cez víkendy a počas školskýh prázdnin, ktoré žiaci trávia vo Francúzsku, budú ubytovaní v internáte lýcea, prípadne v hosťovských rodinách.
     	
	Rodičia neplnoletých žiakov musia písomne potvrdiť, že zverujú svoje dieťa do opatery riaditeľa lýcea a hosťovskej rodiny; táto opatera sa začína dňom príchodu žiaka do školy a končí sa deň po ukončení školského roka, okrem prázdnin, keď sa žiak vracia k rodičom.
    	
	Slovenská strana garantuje sociálne poistenie žiakov tak, že ich rodičia uhrádzajú doplnkové poistenie, čo je aj podmienkou ich odchodu na štúdium. Slovenská strana prepláca každému slovenskému žiakovi jednu cestu tam a späť ročne.

         Francúzska strana organizuje, v spolupráci so slovenskou stranou,  maturitnú skúšku zo slovenského jazyka a literatúry, ktorá je potrebná na to, aby mohli slovenskí študenti študovať na slovenských vysokých školách. Túto skúšku vykonajú žiaci podľa možnosti v príslušnom skúšobnom centre.

ČLÁNOK  8
   
   	Slovenská strana môže vysielať na svoje náklady žiakov stredných škôl na 1-ročné štúdium na vybraných stredných školách. Podmienky ich jazykového pobytu ako aj počty študentov na príslušný školský rok budú stanovené po vzájomnej dohode medzi stranami.

ČLÁNOK  9

	Činnosť bilingválnych sekcií je predmetom osobitnej dohody, uzatvorenej medzi stranami.   

ČLÁNOK  10

  	Vysvedčenia o nadobudnutej spôsobilosti potrebné na prijatie na vysokoškolské štúdium v každej z oboch strán umožňujú ich držiteľovi uchádzať sa o zápis vo vysokoškolskej inštitúcii v jednej z oboch strán, pri dodržiavaní autonómie a suverenity vyskoškolských inštitúcií každého zo štátov.
	
	Vo vysokom školstve budú obidve krajiny naďalej pokračovať vo svojom úsilí o harmonizáciu svojej vzdelávacej ponuky v rámci európskeho priestoru vysokého školstva a tiež sa budú usilovať o uľahčenie mobility študentov.
	
	V tomto rámci, opierajúc sa o dohody medzi vysokoškolskými inštitúciami, ktoré pre študenta v mobilite vyhotovia samostatnú dohodu, vysielajúca inštitúcia uzná a potvrdí právoplatnosť kreditov získaných za semester v prijímajúcej vysokoškolskej inštitúcii bez opätovného vykonania skúšky.

ČLÁNOK  11

Obe strany podporujú dlhotrvajúce výmeny medzi školskými inštitúciami každého druhu. Z tohto dôvodu aj podporujú inštitúcie zapojené do týchto výmen a snažia sa ich začleniť do rámca európskych vzdelávacích programov, celoživotného vzdelávania, výskumu či kultúrnych programov, vrátane tých, ktoré zahŕňajú tiež partnera z tretej krajiny alebo aj krajiny susediacej s Európskou úniou.

ČLÁNOK  12

	Francúzska strana bude naďalej podporovať slovenské orgány štátnej správy, v kompetencii ktorých je modernizácia učebných osnov pre jazyk francúzsky pre základné a stredné školy. 
      
	Slovenská strana  sa bude usilovať začleniť túto spoluprácu do príslušných európskych vzdelávacích programov. 
      
	Francúzska strana bude naďalej podporovať tvorbu a publikovanie učebníc francúzskeho jazyka v Slovenskej republike. Na tomto projekte môžu spolupracovať zmiešané kolektívy zložené zo slovenských i francúzskych učiteľov.

ČLÁNOK  13
	Obe strany budú naďalej podporovať ďalšie vzdelávanie učiteľov francúzskeho jazyka  základných, stredných a jazykových škôl, a to či už organizovaním stáží a seminárov v Slovenskej republike, ako aj poskytovaním štipendií vo Francúzskej republike.

Okrem toho sa zhodli na tom, že:
-	stáže v Slovenskej republike budú aj naďalej čiastočne započítavané do pracovného času učiteľov;
-	slovenský koordinátor, vybraný metodicko-pedagogickým centrom pre každý región, bude spolupracovať pri týchto vzdelávacích aktivitách;
-	slovenská strana poskytne v rámci svojich rozpočtových zdrojov, ktoré jej boli pridelené zo štátneho rozpočtu na príslušný kalendárny rok finančný príspevok na organizačné zabezpečenie stáží v Slovenskej republike. 
-	francúzska strana zabezpečí organizovanie a financovanie stáží v rámci svojich rozpočtových prostriedkov pridelených v danom roku.
-	Obe strany preskúmajú možnosti financovania týchto aktivít v rámci európskych programov.

ČLÁNOK  14

	Francúzska strana bude naďalej podporovať tie fakulty a katedry slovenských univerzít, kde študujú budúci učitelia francúzskeho jazyka formou financovania stáží pre študentov a učiteľov, formou štipendií, dokumentačného materiálu, poskytovaním francúzskeho personálu a podporou výmen s francúzskymi univerzitami.
      
	Osobitnú pozornosť bude venovať projektom obnovy programov, zavádzaniu nových študijných odborov odbornej francúzštiny, aplikovaným cudzím jazykom, prekladom a tlmočeniu. Bude podporovať najmä projekty, ktoré majú za cieľ vzdelávanie budúcich učiteľov - výskumných pracovníkov pre tieto katedry.
      
	Francúzska strana bude každoročne informovať slovenskú stranu o počte poskytovaných štipendií a stáží.
      
	Obe strany budú podporovať prepojenie bilaterálnej spolupráce s existujúcimi multilaterálnymi programami.

ČLÁNOK  15

	Francúzska strana bude naďalej podporovať katedry cudzích jazykov existujúce na univerzitách a ich fakulty vedecko-technického, ekonomického a právnického zamerania, a to formou jazykových alebo pedagogických stáží pre študentov a učiteľov, ako aj poskytovaním dokumentácie a lektorov.
      
	Osobitnú pozornosť bude venovať projektom, ktoré majú za cieľ obnovu študijných programov francúzskeho jazyka na týchto univerzitách.
     
	 Slovenská strana uľahčí výučbu francúzskeho jazyka na vyššie spomenutých študijných programoch tak, že umožní rozvíjanie jej vyučovania  ako cudzieho jazyka.

ČLÁNOK  16

	Strany budú dbať, aby programy medziuniverzitnej spolupráce umožnili zvýšiť hodnotu najmä štúdií slovenských absolventov bilingválnych sekcií a perspektívne disponovať “liahňou” študentov, ktorí budú spôsobilí podporovať kontakty týchto univerzít s francúzskymi alebo frankofónnymi univerzitnými partnermi

	Francúzska strana bude podporovať rozvoj týchto programov a ich rozšírenie, v rámci možností, na ďalšie fakulty.
      
ČLÁNOK  17

	Strany budú pokračovať v rozvíjaní jazykového vzdelávania potrebného na zlepšovanie administratívnych, ekonomických, vedecko-technických a priemyselných výmen medzi obidvomi krajinami a budú podporovať nadobúdanie kompetencií o fungovaní inštitúcií Európskej únie.
      
	Francúzska strana bude koordinovať program jazykového vzdelávania odborníkov pôsobiacich vo verejnej správe Slovenskej republiky, pretože francúzsky jazyk  je jedným z pracovných jazykov Európskej únie.
    	
	 Jazykové štipendiá sa môžu poskytnúť odborníkom tak zo štátneho, ako aj súkromného sektora.

ČLÁNOK  18

	Strany si každoročne, v dostatočne skorom termíne, oznámia plánovaný počet štipendií na nasledujúci rok pre všetky oblasti: univerzitnú, vedeckú, jazykovú, umeleckú a audiovizuálnu. Konečný počet bude určený na začiatku každého ďalšieho kalendárneho roka. Pri ich udeľovaní si vyhradzujú možnosť čiastkových úprav vzhľadom na kvalitu uchádzačov a na nové priority, ktoré by sa mohli objaviť v priebehu roka.       
       
	Francúzska strana bude každoročne rezervovať určitý počet štipendií na stáže pre slovenských žiakov stredných  umeleckých škôl ovládajúcich francúzsky jazyk. Cestovné náklady budú hradené zriaďovateľom školy alebo žiakom. 
      
	Zásady udeľovania štipendií a stáží, ako aj postup pri ich udeľovaní sa zhodujú so zásadami, ktoré sú popísané vo všeobecných ustanoveniach (viď nižšie uvedené články 24, 25 a 26 tejto dohody).

ČLÁNOK  19
	
	Strany pristúpia k pravidelným výmenám informácií a dokumentácie o svojich školských systémoch a ich vývoji.
       
	Strany za posledné roky posilňujú v rámci možností rozvoj vzájomných výmen v oblastiach považovaných slovenskou stranou za prioritné  o oblasti spoločného záujmu.

	 Podľa potreby budú organizovať stretnutia zodpovedných pracovníkov z obidvoch ministerstiev. Francúzska strana podporuje vypracovanie špecifickej dohody umožňujúcej začleniť francúzskych expertov z Agentúry pre posudzovanie výskumu a vysokého školstva do hodnotiacich výborov v slovenských centrách špičkovej úrovne.  
      
ČLÁNOK  20
	
	Obe strany zaznamenávajú rozvoj spolupráce v oblasti univerzitných a vedeckých výmen a podporujú rozvoj priamej spolupráce medzi univerzitami, na základe podpísaných dohôd -  berúc do úvahy najmä mobilitu študentov a učiteľov – vedeckých pracovníkov, a to formou spoločných pedagogických projektov i výskumných projektov.
      
	Dohodli sa na podpore rozvoja vedecko-technickej spolupráce v oblastiach obojstranného záujmu prostredníctvom organizácií výskumu a univerzít obidvoch krajín a za týmto účelom podporujú spoluprácu medzi výskumníkmi oboch krajín, čo vyžaduje ešte väčšiu potrebu prísneho dodržiavania pravidiel ochrany duševného vlastníctva.

      Rámec tejto podpory je nasledujúci: 
-	spolupráca pri rozbiehaní spoločných študijných programov vedúcich k získaniu 
      spoločných diplomov.
-	výmena vedcov, výskumníkov,  mladých výskumných pracovníkov (podpora prostredníctvom štipendií na výmenné pobyty), vedecko-pedagogických pracovníkov (pôsobenie vo vyučovacom procese v oboch krajinách, najmä v rámci spoločných  študijných programov,
-	účasť na seminároch, kongresoch (vyslania / pozvania),
-	spoločné dohody o vzájomnej výmene zamestnancov medzi laboratóriami a výskumnými centrami,
-	spoločné projekty spolupráce v oblasti vedecko-technickej spolupráce,
-	vytvorenie potenciálnych dvojstranných partnerstiev na zapojenie sa oboch strán do konzorcií v rámci vzdelávacích programov Európskej únie a programov Európskej únie v oblasti výskumu a vývoja. 
      	
	Obe strany okrem toho podporia aj priame kontakty medzi organizáciami výskumu a vývoja a univerzitami umožňujúce vypracovávanie projektov vedecko – technickej  spolupráce. Tieto priame kontakty môžu prípadne vyústiť do ďalších dohôd, alebo do spoločných pracovných programov. 
Budú dbať o:
a)	udržiavanie výmen vedeckých pracovníkov, výskumných pracovníkov a pedagogických pracovníkov prostredníctvom projektov spoločného záujmu s cieľom upevniť partnerstvá na dvojstrannej úrovni a budú podporovať ich spoločnú účasť na európskych programoch,
b)	vytváranie nových špecificky odborne zameraných vysokoškolských študijných 
      programov, ktoré sa budú prispôsobovať prebiehajúcim ekonomickým a sociálnym
      zmenám, 
c)	zvýšenie počtu a kvality výmen, ktoré sa uskutočňujú v rámci dohody medzi Slovenskou akadémiou vied (SAV) a Národným centrom vedeckého výskumu (CNRS), alebo iných výskumných ústavov obidvoch krajín,
d)	to, aby venovali osobitnú pozornosť projektom určeným na  zapojenie sa na európskej úrovni, najmä do 7. Rámcového programu EÚ pre výskum, technický rozvoj  a demonštrácie  a do Európskeho inštitútu pre inovácie a technológie.

ČLÁNOK  21
	
	Obidve strany budú dbať na:
a)	zjednodušenie hlavne pre slovenských „externých“ študentov pri zavádzaní spoločných gestorov, ako veľmi cenného nástroja medziuniverzitnej spolupráce, pri doktorandských prácach, čo umožní študentom obidvoch krajín pracovať s kolektívmi učiteľov - výskumných pracovníkov tej ktorej krajiny, hlavne pre slovenských  „externých“ študentov, 
b)	podporovanie rôznych foriem medziuniverzitnej spolupráce, akými sú  spoločné študijné programy s možnosťou získať spoločný francúzsko-slovenský diplom, účasť v európskych projektoch, začleňovanie Kodaňských kritérií do odborného vzdelávania  a celoživotného vzdelávania  a do univerzitného štúdia,
c)	spoluprácu pri zavádzaní štipendií umožňujúcich mobilitu študentov tretieho stupňa vysokoškolského (doktorandského) vzdelávania (štúdia) alebo mobilít pre odborníkov. Zásady udeľovania štipendií sú zhodné so všeobecnými ustanoveniami (viď nižšie v texte).

ČLÁNOK  22
	
	Obe strany sa budú usilovať, aby aktivity iniciované na bilaterálnej úrovni boli vždy, keď to bude možné, vystriedané multilaterálnym financovaním Európskou úniou, Univerzitnou agentúrou pre frankofóniu, Medzinárodnou organizáciou pre frankofóniu alebo inou medzinárodnou organizáciou.

ČLÁNOK  23
	
	Podľa vnútroštátnych predpisov platných v Slovenskej republike a Francúzskej republike sa bude každá zo strán snažiť uľahčiť administratívne postupy vo veci vstupu, pobytu a odchodu osôb, ako aj dovozu materiálov a vybavenia potrebného pri výkone spolupráce spadajúcej do rámca tejto dohody.
	
	Obe strany sa zaväzujú, že upozornia osoby prichádzajúce do Slovenskej republiky alebo do Francúzskej republiky v rámci tejto dohody, na nutnosť podriadiť sa platným vnútroštátnym predpisom vo veci povolenia pobytu a pracovného povolenia.

ČLÁNOK  24

	Finančné prostriedky poskytované každoročne na realizáciu tejto dohody budú predmetom vzájomnej informácie. Vo všeobecnosti je financovanie z týchto prostriedkov rozdelené takto:
-	cestovné náklady uhrádza vysielajúca krajina, 
-	náklady na pobyt uhrádza prijímajúca krajina.

ČLÁNOK  25

	Pokiaľ ide o štipendistov oboch vlád,  obe strany sa budú vzájomne informovať o celkovom objeme štipendií  udeľovaných v rámci  slovensko - francúzskej spolupráce. Každá zo strán zabezpečí študentovi alebo stážistovi druhej strany:
-	vyplácanie štipendia  počas štúdia alebo stáže,
-	bezplatný zápis do štátnych alebo verejných vysokoškolských vzdelávacích zariadení,  
-	uhrádzanie odvodov do sociálneho zabezpečenia alebo zdravotného poistenia v súlade s vnútroštátnymi právnymi predpismi krajiny;
-	náklady na vnútroštátnu dopravu súvisiacu s programom štúdia, odborného vzdelávania a výskumu.

ČLÁNOK  26
	
	Výber štipendistov obidvoch vlád bude každoročne vykonávať zmiešaná komisia. Každá strana  bude informovaná o zložení komisie, ako aj o výsledku výberového konania. Každá strana si môže slobodne určiť spôsob výberu štipendistov. 

ČLÁNOK  27

	Prijímanie do zamestnania asistentov, lektorov a učiteľov pôsobiacich na základe tejto dohody sa uskutočňuje podľa nasledujúcich podmienok:
-	pokiaľ ide o francúzskych učiteľov, slovenské prijímajúce orgány predložia  Oddeleniu pre spoluprácu a kultúrnu činnosť Francúzskeho veľvyslanectva (SCAC) do 30. apríla zoznam miest, ktoré je potrebné obsadiť aj s požadovaným profilom uchádzačov. 
-	pokiaľ ide o slovenských učiteľov, francúzske  prijímajúce orgány predložia do 31. januára zoznam miest, ktoré je potrebné obsadiť aj s požadovaným profilom uchádzačov. Slovenskú stranu zastupuje Slovenské veľvyslanectvo vo Francúzsku. Slovenská strana vyberie viacerých kandidátov a ponúkne ich francúzskym inštitúciám, ktoré si vyberajú z navrhovaných uchádzačov. Prípadné obnovenie pracovnej zmluvy musia odsúhlasiť obe strany.
	
	Učitelia  na základe tejto dohody uzatvárajú pracovnú zmluvu so zamestnávateľskou inštitúciou. Z tejto zmluvy na dobu určitú vzniká učiteľom nárok na mzdu a na sociálne zabezpečenie (zdravotné a dôchodkové poistenie) v zmysle platných vnútroštátnych právnych predpisov krajiny výkonu práce.
	
	Obe strany sa zaväzujú uľahčiť administratívny postup na získanie dokladov k pobytu a to v súlade s platnými vnútroštátnymi predpismi. Pre učiteľov bilingválnych sekcií, francúzskych učiteľov francúzskej školy v Bratislave a slovenského asistenta na lýceu Camille Jullian v Bordeaux sa získanie dokladu o povolení pobytu a o pracovnom povolení poskytuje bezplatne. 
           
	 Obe strany sa zaväzujú uľahčiť postup potrebný na vstup do krajiny výkonu práce a výstup, pokiaľ ide o osobné veci učiteľov potrebné k zariadeniu a k plneniu ich poslania, ak títo učitelia  vykonávajú činnosť podľa  tejto dohody.
            
	Prijímajúca krajina sa zaväzuje v prípade potreby pomáhať zahraničným učiteľom pri ubytovaní v samostatnom byte zodpovedajúcom štandardu tejto krajiny. Podmienky výmeny lektorov slovenského a francúzskeho jazyka a literatúry budú oznámené v dostatočne skorom termíne v zmysle vnútroštátnych právnych predpisov platných v oboch krajinách.
	
	Slovenská strana poskytne slovenským lektorom vo Francúzsku plat podľa vnútroštátnych právnych predpisov znížený o výšku platu vyplácaného prijímajúcou univerzitou.
		 
	Pre učiteľov bilingválnych sekcií a osemročných gymnázií s rozšíreným vyučovaním francúzskeho jazyka zabezpečí prijímajúca škola, alebo jej zriaďovateľ bezplatné ubytovanie v samostatnom zariadenom a vybavenom byte.
            
ČLÁNOK 28
      
	Táto dohoda môže byť so súhlasom obidvoch strán, kedykoľvek zmenená alebo doplnená. Zmeny a  doplnky sa však musia vykonať  písomne  a diplomatickou cestou.
	
	Rozdielny výklad tejto dohody sa bude riešiť rokovaním medzi oboma stranami. 

ČLÁNOK 29

	Táto dohoda nadobúda platnosť dňom jej podpisu a zostane v platnosti do 31. decembra 2014. Každá zo strán od nej môže kedykoľvek odstúpiť.  V tom prípade, strana, ktorá si želá odstúpiť, vynaloží všetko úsilie, aby k tomu nedošlo počas školského/akademického roka a svoje rozhodnutie oznámi čo najskôr druhej strane. Strany sa dohodnú na opatreniach, ktoré je potrebné prijať k tomu, aby bolo dotknutým inštitúciám umožnené dokončiť prebiehajúci školský/akademický rok v čo najlepších podmienkach.

	Táto dohoda bude plnená prostredníctvom Programu výmen medzi Ministerstvom školstva Slovenskej republiky a Ministerstvom zahraničných vecí a európskych záležitostí Francúzskej republiky v oblasti školstva, jazykového vzdelávania, univerzitnej a vedeckej spolupráce uzatvoreného medzi stranami na každý kalendárny rok.

	Dané v Bratislave, dňa 9. marca 2010 v dvoch pôvodných vyhotoveniach, každé v jazyku slovenskom a francúzskom, pričom obe znenia majú rovnakú platnosť.

          Za Ministerstvo školstva                                    Za Ministerstvo zahraničných vecí
            Slovenskej republiky                                               a európskych záležitostí				                                                           Francúzskej republiky	
                Ján Mikolaj  v.r.                                                        Henry Cuny  v.r.